b'\n_START_ARTICLE_\n\xc5\xa0\xc4\x8durki\n_START_SECTION_\nTelesne zna\xc4\x8dilnosti\n_START_PARAGRAPH_\n\xc5\xa0\xc4\x8durke prepoznamo po dorzoventralno splo\xc5\xa1\xc4\x8denem telesu ovalne oblike, nitastih tipalnicah, hipognatni glavi in dveh kratkih, a dobro vidnih cerkih na koncu zadka. Glava je razmeroma enostavno zgrajena - \xc4\x8deljusti so oblikovane kot grizalo z mo\xc4\x8dnimi zobci za drobljenje, o\xc4\x8di so normalno razvite. Dve svetlej\xc5\xa1i lisi sredi glave naj bi bili ostanek zakrnelih ocelov. Z vrha glavo skoraj v celoti prekriva velik \xc5\xa1\xc4\x8ditek (pronotum), ki izra\xc5\xa1\xc4\x8da bo\xc4\x8dno in tako ne zakriva strani protoraksa, kot ga pri kobilicah in \xc4\x8dri\xc4\x8dkih. Imajo dva para kril, ki jih zlagajo plosko ob telo. Sprednji par je otrdel in slu\xc5\xbei za za\xc5\xa1\xc4\x8dito zadnjega, ki je lahko tudi zakrnel. Noge so razmeroma dolge in tanke, pora\xc5\xa1\xc4\x8dene z mo\xc4\x8dnimi \xc5\xa1\xc4\x8detinami._NEWLINE_Najbolj so podobni hro\xc5\xa1\xc4\x8dem in \xc4\x8dri\xc4\x8dkom. Od hro\xc5\xa1\xc4\x8dev se lo\xc4\x8dijo po prisotnosti cerkov in tem, da se zlo\xc5\xbeena krila bo\xc4\x8dno prekrivajo med seboj, od \xc4\x8dri\xc4\x8dkov pa po tem, da zadnje noge niso prilagojene za skakanje._NEWLINE_Imajo nepopolno preobrazbo - li\xc4\x8dinke so podobne odraslim \xc5\xbeivalim, vendar nimajo kril in genitalij.\n_START_SECTION_\nEkologija\n_START_PARAGRAPH_\n\xc5\xa0\xc4\x8durki izvirajo iz toplih predelov zemeljske oble; v tropih \xc5\xbeivi ve\xc4\x8dina vrst. Od ve\xc4\x8d kot 4000 vrst jih le 130 \xc5\xbeivi v Evropi, na severnem delu raz\xc5\xa1irjenosti segajo do ju\xc5\xbenega dela Britanskega oto\xc4\x8dja. Prilagojeni so za \xc5\xbeivljenje na tleh med odpadlim listjem in vejami, kjer brskajo za hrano. Nekatere vrste so tudi drevesne. Evropski \xc5\xa1\xc4\x8durki so majhni in neopazni. Poleg njih pa so v Evropi prisotne tudi nekatere vrste, ki jih je s seboj prinesel \xc4\x8dlovek, in so sedaj kozmopolitske. To so najve\xc4\x8dkrat kuhinjski \xc5\xa1\xc4\x8durek Blatta orientalis, \xc5\xa1vab Blattella germanica in ameri\xc5\xa1ki \xc5\xa1\xc4\x8durek Periplaneta americana. Ti so odvisni od zavetja v \xc4\x8dlove\xc5\xa1kih bivali\xc5\xa1\xc4\x8dih, najdemo jih skladi\xc5\xa1\xc4\x8dih, kuhinjah in drugih prostorih, kjer je toplo in dovolj hrane. Lahko se zelo namno\xc5\xbeijo preden jih odkrijemo._NEWLINE_Glavni naravni sovra\xc5\xbeniki \xc5\xa1\xc4\x8durkov so plenilci, kot so pti\xc4\x8di, netopirji in druge ve\xc4\x8dje \xc5\xbeivali, poleg tega pa tudi nekatere \xc5\xbeu\xc5\xbeelke in stonoge, ki so se specializirale za lov ali zajedanje \xc5\xa1\xc4\x8durkov. Ose iz dru\xc5\xbeine Evaniidae napadajo ooteke, ose iz dru\xc5\xbeine Ampulicidae pa izlegajo jaj\xc4\x8deca v odrasle \xc5\xa1\xc4\x8durke ali njihove li\xc4\x8dinke. Najzanimivej\xc5\xa1i primer specializacije je osa vrste Ampulex compressa. Ta osa vbrizga strup v to\xc4\x8dno dolo\xc4\x8den ganglij, ki nadzira \xc5\xa1\xc4\x8durkovo premikanje, kar ji omogo\xc4\x8di, da ga usmeri proti svojemu brlogu in tam izle\xc5\xbee vanj jaj\xc4\x8dece, \xc5\xa1\xc4\x8durek pa obmiruje. Ko se li\xc4\x8dinka izle\xc5\xbee, se za\xc4\x8dne prehranjevati z njegovimi tkivi v takem zaporedju, da njen gostitelj pre\xc5\xbeivi vsaj dokler se osa ne zabubi znotraj njegovega telesa.\n_START_SECTION_\nPomen za \xc4\x8dloveka\n_START_PARAGRAPH_\n\xc5\xa0\xc4\x8durki, ki jih je \xc4\x8dlovek zanesel v svoja bivali\xc5\xa1\xc4\x8da, lahko predstavljajo veliko nadlogo v skladi\xc5\xa1\xc4\x8dih, shrambah in stanovanjih. \xc5\xa0kodo povzro\xc4\x8dajo predvsem s kontaminacijo hrane z zna\xc4\x8dilnim vonjem in ne toliko s tem, da jo pojedo. Poleg tega prena\xc5\xa1ajo tudi ve\xc4\x8d patogenih virusov in bakterij, ki povzro\xc4\x8dajo tuberkulozo, kolero, gobavost, gri\xc5\xbeo, tifus ipd. Ker so no\xc4\x8dne \xc5\xbeivali, jih je te\xc5\xbeko odkriti, poleg tega pa so zelo odporni na insekticide in druge strupe. Obse\xc5\xbena raziskava pod okriljem Nacionalnega ameri\xc5\xa1kega in\xc5\xa1tituta za okoljske zdravstvene znanosti (NIEHS) in Nacionalnega ameri\xc5\xa1kega in\xc5\xa1tituta za alergijo in prenosljive bolezni (NIAID) leta 2005 v ZDA je pokazala, da so alergeni \xc5\xa1\xc4\x8durkov eden glavnih spro\xc5\xbeilcev astme pri mestnih otrocih.\n_START_SECTION_\nOdstranjevanje\n_START_PARAGRAPH_\nNajbolj\xc5\xa1i na\xc4\x8din za odganjanje \xc5\xa1\xc4\x8durkov je prepre\xc4\x8devanje dostopa do prostorov, kjer najdejo zavetje, in hrane. To vklju\xc4\x8duje zapiranje hrane v neprodu\xc5\xa1no embala\xc5\xbeo, uporabo smetnjakov s tesnimi pokrovi, pogosto \xc4\x8di\xc5\xa1\xc4\x8denje prostorov in zaprtje vseh mest, kjer bi lahko \xc5\xa1\xc4\x8durki pri\xc5\xa1li v prostor, npr. starih cevi, lukenj v talnih oblogah in oknih ipd._NEWLINE_Proti napadu \xc5\xa1\xc4\x8durkov se borimo ve\xc4\x8dinoma s kemijskimi sredstvi. U\xc4\x8dinkovite so vabe, geli s hidrametilnonom, borova kislina v prahu in insekticidi, ki vsebujejo deltametrin. Poleg tega so uporabne tudi enostavne pasti v obliki kozarca za vlaganje s kavno usedlino na dnu, ki jih postavimo ob steno._NEWLINE_Od naravnih sovra\xc5\xbenikov so pri zatiranju \xc5\xa1\xc4\x8durkov najuspe\xc5\xa1nej\xc5\xa1e plenilske stonoge, vendar tudi te povzro\xc4\x8dajo nelagodje pri ljudeh in tako v \xc4\x8dlove\xc5\xa1kih bivali\xc5\xa1\xc4\x8dih niso uporabne. Oso vrste Ampulex compressa so z namenom biolo\xc5\xa1kega nadzora leta 1941 naselili na Havajih, vendar se v praksi ni izkazala zaradi premajhnega obsega lova.\n_START_SECTION_\nEvolucija in sistematika\n_START_PARAGRAPH_\nNajstarej\xc5\xa1e fosilne najdbe \xc5\xbeivali, podobnih \xc5\xa1\xc4\x8durkom, datirajo v obdobje karbona, pred 354-295 milijoni let. Te \xc5\xbeivali se razlikujejo od dana\xc5\xa1njih \xc5\xa1\xc4\x8durkov po tem, da imajo dolg ovipozitor in so verjetno predniki tako \xc5\xa1\xc4\x8durkov, kot tudi bogomolk in termitov. Prvi \xc5\xa1\xc4\x8durki z \xc2\xbbmoderno\xc2\xab\xc2\xa0obliko se pojavijo v zgodnji kredi._NEWLINE_Med entomologi velja konsenz, da \xc5\xa1\xc4\x8durki, bogomolke in termiti tvorijo jasno definirano skupino, poimenovano Dictyoptera. Razdelitev teh treh redov znotraj skupine pa je predmet mnogih polemik in nasprotujo\xc4\x8dih si odkritij. Nekateri avtorji menijo, da sta si najbolj sorodna redova \xc5\xa1\xc4\x8durkov in bogomolk, druga nova odkritja pa nakazujejo, da so se termiti razvili naknadno iz \xc2\xbbmodernih\xc2\xab\xc2\xa0\xc5\xa1\xc4\x8durkov in so jih klasificirali celo samo kot dru\xc5\xbeino znotraj reda Blattodea. Problematika izvira iz nejasnega polo\xc5\xbeaja dveh klju\xc4\x8dnih rodov: \xc5\xa1\xc4\x8durka Cryptocercus, ki se prehranjuje z lesom, in tropskega termita Mastotermes. Ta dva rodova sta si med seboj morfolo\xc5\xa1ko bolj podobna kot z drugimi rodovi znotraj svojih redov. Kasnej\xc5\xa1e raziskave so potrdile domnevo, da so termiti pravzaprav le mo\xc4\x8dno specializirana skupina \xc5\xa1\xc4\x8durkov, tako da zdaj obravnavamo termite kot podred Isoptera ali epidru\xc5\xbeino Termitoidae, s \xc4\x8demer se ohranja obstoje\xc4\x8da hierarhija dru\xc5\xbein termitov._NEWLINE_Znotraj redu \xc5\xa1\xc4\x8durkov razli\xc4\x8dni viri navajajo 5 do 8 dru\xc5\xbein, poleg novih 9 dru\xc5\xbein termitov. Najve\xc4\x8dji, Blaberidae in Blattellidae, naj bi bili sestrski, razlikujeta se v glavnem po na\xc4\x8dinu no\xc5\xa1nje ooteke.\n_START_SECTION_\n\xc5\xa0\xc4\x8durki v Sloveniji\n_START_PARAGRAPH_\nPoleg treh omenjenih sinantropnih vrst \xc5\xbeivijo v Sloveniji predvsem predstavniki rodov Ectobius in Phyllodromica. Eden pogostej\xc5\xa1ih je Ectobius lapponicus, ki je sicer raz\xc5\xa1irjen od sredozemlja do severa Evrazije.\n_START_SECTION_\nKulturne reference\n_START_PARAGRAPH_\nV popularni kulturi so \xc5\xa1\xc4\x8durki pogosto sinonim za nadle\xc5\xbene in zelo odporne \xc5\xa1kodljivce, ki s svojo podobo in velikostjo vzbujajo grozo ali vsaj nelagodje. Bolj znane omembe \xc5\xa1\xc4\x8durkov v medijih so:'